CELEX: 32022R0490
Language: sk
Date: 2022-03-25 00:00:00
Title: Vykonávacie nariadenie Komisie (EÚ) 2022/490 z 25. marca 2022, ktorým sa mení vykonávacie nariadenie (EÚ) 2018/2019, pokiaľ ide o určité rastliny určené na výsadbu druhov Juglans regia L., Nerium oleander L. a Robinia pseudoacacia L. pochádzajúce z Turecka, a ktorým sa mení vykonávacie nariadenie (EÚ) 2020/1213, pokiaľ ide o rastlinolekárske opatrenia v súvislosti so vstupom uvedených rastlín určených na výsadbu na územie Únie

28.3.2022   
               
               
                  SK
               
               
                  Úradný vestník Európskej únie
               
               
                  L 100/10
               
            
         VYKONÁVACIE NARIADENIE KOMISIE (EÚ) 2022/490
         z 25. marca 2022,
         ktorým sa mení vykonávacie nariadenie (EÚ) 2018/2019, pokiaľ ide o určité rastliny určené na výsadbu druhov Juglans regia L., Nerium oleander L. a Robinia pseudoacacia L. pochádzajúce z Turecka, a ktorým sa mení vykonávacie nariadenie (EÚ) 2020/1213, pokiaľ ide o rastlinolekárske opatrenia v súvislosti so vstupom uvedených rastlín určených na výsadbu na územie Únie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 42 ods. 4 tretí pododsek,
         keďže:
         
                     (1)
                  
                  
                     Vykonávacím nariadením Komisie (EÚ) 2018/2019 (2) sa na základe predbežného vyhodnotenia stanovuje zoznam vysokorizikových rastlín, rastlinných produktov a iných predmetov.
                  
               
                     (2)
                  
                  
                     Vo vykonávacom nariadení Komisie (EÚ) 2018/2018 (3) sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika podľa článku 42 ods. 4 nariadenia (EÚ) 2016/2031 v prípade vysokorizikových rastlín, rastlinných produktov a iných predmetov.
                  
               
                     (3)
                  
                  
                     Na základe predbežného vyhodnotenia bolo do zoznamu vysokorizikových rastlín v prílohe k vykonávaciemu nariadeniu (EÚ) 2018/2019 zaradených 34 rodov, vrátane rodov Juglans L., Nerium L. a Robinia L, a jeden druh rastlín, ktoré sú určené na výsadbu a pochádzajú zo všetkých tretích krajín.
                  
               
                     (4)
                  
                  
                     Z nariadenia (EÚ) 2016/2031 vyplýva, že ak sa na základe vyhodnotenia rizika dospeje k záveru, že rastlina, rastlinný produkt alebo iný predmet s pôvodom v tretej krajine, skupine tretích krajín alebo osobitnej oblasti dotknutej tretej krajiny predstavuje neprijateľné riziko súvisiace so škodcami, ale že toto riziko možno znížiť na prijateľnú úroveň uplatnením určitých opatrení, Komisia má vyňať uvedenú rastlinu, rastlinný produkt alebo iný predmet zo zoznamu stanoveného v prílohe k vykonávaciemu nariadeniu (EÚ) 2018/2019 a doplniť ich do zoznamu uvedeného v článku 41 ods. 2 nariadenia (EÚ) 2016/2031.
                  
               
                     (5)
                  
                  
                     Uvedený zoznam je stanovený vykonávacím nariadením Komisie (EÚ) 2020/1213 (4).
                  
               
                     (6)
                  
                  
                     Turecko 9. augusta 2019 predložilo Komisii žiadosť o vývoz dvojročných vrúbľovancov s obnaženými koreňmi, bez listov, s maximálnym priemerom 2 cm na spodku stonky určených na výsadbu a patriacich k druhu Juglans regia L. do Únie. Uvedená žiadosť bola doložená príslušnou technickou dokumentáciou.
                  
               
                     (7)
                  
                  
                     Európsky úrad pre bezpečnosť potravín (ďalej len „úrad“) prijal 19. mája 2021 vedecké stanovisko týkajúce sa vyhodnotenia rizika komodity v súvislosti s rastlinami určenými na výsadbu a patriacimi k druhu Juglans regia L. z Turecka (5). Úrad identifikoval Anoplophora chinensis, Euzophera semifuneralis, Garella musculana, Lasiodiplodia pseudotheobromae a Lopholeucaspis japonica ako škodcov relevantných pre uvedené rastliny určené na výsadbu, vyhodnotil opatrenia na zmiernenie rizika opísané v dokumentácii týkajúcej sa uvedených škodcov a odhadol pravdepodobnosť stavu bez výskytu uvedených škodcov.
                  
               
                     (8)
                  
                  
                     Turecko predložilo 27. novembra 2019 Komisii žiadosť o vývoz jedno- až štvorročných rastlín s pestovateľským substrátom určených na výsadbu a patriacich k druhu Nerium oleander L. do Únie. Daná žiadosť bola doložená príslušnou technickou dokumentáciou.
                  
               
                     (9)
                  
                  
                     Úrad 25. marca 2021 prijal vedecké stanovisko týkajúce sa vyhodnotenia rizika komodity v súvislosti s rastlinami určenými na výsadbu a patriacimi k druhu Nerium oleander z Turecka (6). Úrad identifikoval Phenacoccus solenopsis ako škodcu relevantného pre uvedené rastliny určené na výsadbu, vyhodnotil opatrenia na zmiernenie rizika opísané v dokumentácii týkajúcej sa uvedeného škodcu a odhadol pravdepodobnosť stavu bez výskytu uvedeného škodcu.
                  
               
                     (10)
                  
                  
                     Turecko predložilo 27. novembra 2019 Komisii žiadosť o vývoz troj- až sedemročných rastlín s obnaženými koreňmi určených na výsadbu a rastlín s pestovateľským substrátom patriacich k druhu Robinia pseudoacacia L. do Únie. Daná žiadosť bola doložená príslušnou technickou dokumentáciou.
                  
               
                     (11)
                  
                  
                     Úrad prijal 25. marca 2021 vedecké stanovisko týkajúce sa posúdenia rizika komodity v súvislosti s rastlinami patriacimi k druhu Robinia pseudoacacia z Turecka (7). Úrad identifikoval Anoplophora chinensis, Lopholeucapsis japonica a Pochazia shantungensis ako škodcov relevantných pre uvedené rastliny určené na výsadbu, vyhodnotil opatrenia na zmiernenie rizika opísané v dokumentácii týkajúcej sa uvedených škodcov a odhadol pravdepodobnosť stavu bez výskytu uvedených škodcov.
                  
               
                     (12)
                  
                  
                     Na základe uvedených stanovísk by sa mali prijať potrebné opatrenia na riešenie rizika uvedených škodcov ako rastlinolekárske požiadavky na dovoz, aby sa zabezpečilo zníženie rastlinolekárskeho rizika vyplývajúceho zo vstupu špecifikovaných rastlín do Únie na prijateľnú úroveň.
                  
               
                     (13)
                  
                  
                     Z prílohy k vykonávaciemu nariadeniu (EÚ) 2018/2019 by sa preto mali vypustiť tieto rastliny: najviac dvojročné rastliny s obnaženými koreňmi, bez listov a s maximálnym priemerom 2 cm na spodku stonky určené na výsadbu a patriace k druhu Juglans regia L. s pôvodom v Turecku, najviac štvorročné rastliny určené na výsadbu a patriace k rodu Nerium oleander L. s pôvodom v Turecku a najviac sedemročné rastliny s maximálnym priemerom 25 cm určené na výsadbu a patriace k druhu Robinia pseudoacacia L. Uvedené rastliny určené na výsadbu by sa mali doplniť do prílohy k vykonávaciemu nariadeniu (EÚ) 2020/1213 a prípadne by sa mali v uvedenej prílohe uviesť potrebné rastlinolekárske dovozné opatrenia.
                  
               
                     (14)
                  
                  
                     Vzhľadom na neistoty, ktoré úrad v uvedenej dokumentácii zistil, nemôže samotné uplatňovanie opatrení, ktoré navrhlo Turecko v dokumentácii, znížiť riziko spojené so vstupom špecifikovaných rastlín do Únie na prijateľnú úroveň. S cieľom znížiť rastlinolekárske riziko na takú úroveň by sa okrem opatrení, ktoré už Turecko navrhlo v dokumentácii, malo vyžadovať, aby sa dané rastliny pestovali vo výrobných prevádzkach bez výskytu škodcov.
                  
               
                     (15)
                  
                  
                     Anoplophora chinensis a Lopholeucaspis japonica sú uvedené v zozname karanténnych škodcov Únie v prílohe II k vykonávaciemu nariadeniu (EÚ) Komisie 2019/2072 (8). Euzophera semifuneralis, Garella musculana, Lasiodiplodia pseudotheobromae, Phenacoccus solenopsis a Pochazia shantungensis ešte nie sú zahrnuté do uvedeného zoznamu, ale môžu spĺňať podmienky na zaradenie po vykonaní úplného posúdenia rizika.
                  
               
                     (16)
                  
                  
                     V súlade s článkom 42 ods. 5 nariadenia (EÚ) 2016/2031 sa vyhodnotenie rizika vykoná v primeranej lehote. Vzhľadom na dopyt po dovoze sú však až do ukončenia vyhodnotenia rizika potrebné a primerané dočasné rastlinolekárske opatrenia týkajúce sa škodcov Euzophera semifuneralis, Garella musculana, Lasiodiplodia pseudotheobromae, Phenacoccus solenopsis a Pochazia shantungensis.
                  
               
                     (17)
                  
                  
                     S cieľom splniť záväzky vyplývajúce z Dohody Svetovej obchodnej organizácie o uplatňovaní sanitárnych a fytosanitárnych opatrení (9) by sa dovoz uvedených komodít do Únie mal v čo najkratšom možnom čase začať. Toto nariadenie by preto malo nadobudnúť účinnosť tretím dňom po jeho uverejnení v Úradnom vestníku Európskej únie.
                  
               
                     (18)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zmena vykonávacieho nariadenia (EÚ) 2018/2019
            Príloha k vykonávaciemu nariadeniu (EÚ) 2018/2019 sa mení v súlade s prílohou I k tomuto nariadeniu.
         
         
            Článok 2
            Zmena vykonávacieho nariadenia (EÚ) 2020/1213
            Príloha k vykonávaciemu nariadeniu (EÚ) 2020/1213 sa mení v súlade s prílohou II k tomuto nariadeniu.
         
         
            Článok 3
            Nadobudnutie účinnosti
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 317, 23.11.2016, s. 4.
         
            (2)  Vykonávacie nariadenie Komisie (EÚ) 2018/2019 z 18. decembra 2018, ktorým sa stanovuje predbežný zoznam vysoko rizikových rastlín, rastlinných produktov alebo iných predmetov v zmysle článku 42 nariadenia (EÚ) 2016/2031 a zoznam rastlín, v prípade ktorých sa nevyžadujú rastlinolekárske osvedčenia na vstup do Únie v zmysle článku 73 uvedeného nariadenia (Ú. v. EÚ L 323, 19.12.2018, s. 10).
         
            (3)  Vykonávacie nariadenie Komisie (EÚ) 2018/2018 z 18. decembra 2018, ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysoko rizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031 (Ú. v. EÚ L 323, 19.12.2018, s. 7).
         
            (4)  Vykonávacie nariadenie Komisie (EÚ) 2020/1213 z 21. augusta 2020 o rastlinolekárskych opatreniach v súvislosti so vstupom určitých rastlín, rastlinných produktov a iných predmetov, ktoré boli vyňaté z prílohy k vykonávaciemu nariadeniu Komisie (EÚ) 2018/2019, do Únie (Ú. v. EÚ L 275, 24.8.2020, s. 5).
         
            (5)  EFSA PLH Panel (European Food Safety Authority Panel on Plant Health), Scientific Opinion on the commodity risk assessment of Ficus carica plants from Israel [Pracovná skupina EFSA pre zdravie rastlín (EFSA PLH Panel), Vedecké stanovisko týkajúce sa vyhodnotenia rizika komodity v súvislosti s rastlinami patriacimi k druhu Juglans regia z Turecka]. Vestník EFSA (EFSA Journal) (2021) 19(6):6665, 99 s, https://doi.org/10.2903/j.efsa.2021.6665.
         
            (6)  EFSA PLH Panel, Scientific Opinion on the commodity risk assessment of Nerium oleander plants from Turkey [Pracovná skupina EFSA pre zdravie rastlín (EFSA PLH Panel), Vedecké stanovisko týkajúce sa vyhodnotenia rizika komodity v súvislosti s rastlinami patriacimi k druhu Nerium oleander z Turecka]. Vestník EFSA (EFSA Journal) (2021) 19(5):6569, 34 s, https://doi.org/10.2903/j.efsa.2021.6569.
         
            (7)  EFSA PLH Panel, Scientific Opinion on the commodity risk assessment of Robinia pseudoacacia plants from Turkey [Pracovná skupina EFSA pre zdravie rastlín (EFSA PLH Panel), Vedecké stanovisko týkajúce sa vyhodnotenia rizika komodity v súvislosti s rastlinami patriacimi k druhu Robinia pseudoacacia z Turecka]. Vestník EFSA (EFSA Journal) (2021) 19(5):6568, 54 s, https://doi.org/10.2903/j.efsa.2021.6568.
         
            (8)  Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).
         
            (9)  Dohoda Svetovej obchodnej organizácie o uplatňovaní sanitárnych a fytosanitárnych opatrení (ktorá bola prijatá 15. apríla 1994 a nadobudla platnosť 1. januára 1995), 1867 UNTS 493 (dohoda SPS).
      
      
         
            PRÍLOHA I
            V prílohe k vykonávaciemu nariadeniu (EÚ) 2018/2019 sa v bode 1 v tabuľke druhý stĺpec „Opis“ mení takto:
            
                        1.
                     
                     
                        Položka týkajúca sa „Juglans L.“ sa nahrádza takto:
                        „Juglans L. okrem najviac dvojročných rastlín s obnaženými koreňmi, bez listov a s maximálnym priemerom 2 cm na spodku stonky určených na výsadbu a patriacich k druhu Juglans regia L. pochádzajúcich z Turecka“.
                     
                  
                        2.
                     
                     
                        Položka týkajúca sa „Nerium L.“ sa nahrádza takto:
                        „Nerium L. okrem najviac štvorročných rastlín určených na výsadbu patriacich k druhu Nerium oleander L. pochádzajúcich z Turecka“.
                     
                  
                        3.
                     
                     
                        Položka týkajúca sa „Robinia L. okrem dormantných vrúbľovancov s obnaženými koreňmi Robinia pseudoacacia L. určených na výsadbu, s maximálnym priemerom 2,5 cm, pochádzajúcich z Izraela“ sa nahrádza takto:
                        „Robinia L. okrem dormantných vrúbľovancov s obnaženými koreňmi Robinia pseudoacacia L. určených na výsadbu, s maximálnym priemerom 2,5 cm, pochádzajúcich z Izraela a okrem najviac sedemročných rastlín s maximálnym priemerom 25 cm určených na výsadbu a patriacich k druhu Robinia pseudoacacia L. pochádzajúcich z Turecka“.
                     
                  
      
      
         
            PRÍLOHA II
            Príloha k vykonávaciemu nariadeniu (EÚ) 2020/1213 sa mení takto:
            
                        1.
                     
                     
                        Za položku týkajúcu sa „Jasminum polyanthum Franchet, nezakorenené odrezky rastlín na výsadbu“ sa vkladajú tieto položky:
                        
                                    Rastliny, rastlinné produkty alebo iné predmety
                                 
                                 
                                    Číselný znak KN
                                 
                                 
                                    Tretie krajiny pôvodu
                                 
                                 
                                    Opatrenia
                                 
                              
                                    „Juglans regia L., najviac dvojročné rastliny s obnaženými koreňmi, bez listov a s maximálnym priemerom 2 cm na spodku stonky určené na výsadbu.
                                 
                                 
                                    ex 0602 20 20 
                                 
                                 
                                    Turecko
                                 
                                 
                                    
                                                a)
                                             
                                             
                                                Úradné potvrdenie, že:
                                                
                                                            i)
                                                         
                                                         
                                                            rastliny sú bez výskytu škodcov Euzophera semifuneralis, Garella musculana a Lasiodiplodia pseudotheobromae;
                                                         
                                                      
                                                            ii)
                                                         
                                                         
                                                            počas úradných kontrol vykonávaných vo vhodných časoch sa zistilo, že výrobná prevádzka je od začiatku celého výrobného cyklu bez výskytu škodcov Euzophera semifuneralis, Garella musculana a Lasiodiplodia pseudotheobromae;
                                                         
                                                      
                                                            iii)
                                                         
                                                         
                                                            sa zaviedol systém na zabezpečenie toho, aby nástroje na vrúbľovanie a orezávanie boli pred zavedením do každej výrobnej prevádzky dezinfikované tak, aby boli bez výskytu škodcu Lasiodiplodia pseudotheobromae, a aby vrúbľovance alebo orezané rastliny boli podrobené primeranému ošetreniu s cieľom zabrániť preniknutiu škodcu Lasiodiplodia pseudotheobromae cez rezy a
                                                         
                                                      
                                                            iv)
                                                         
                                                         
                                                            bezprostredne pred vývozom boli zásielky rastlín podrobené úradnej kontrole zameranej na zistenie prítomnosti škodcov Euzophera semifuneralis a Garella musculana, najmä v stonkách a konároch rastlín, a veľkosť vzorky bola taká, aby umožňovala detekciu aspoň 1 % miery zamorenia s úrovňou spoľahlivosti 99 %, ako aj úradnej kontrole zameranej na zistenie prítomnosti škodcu Lasiodiplodia pseudotheobromae vrátane náhodného odberu vzoriek a testovania rastlín.
                                                         
                                                      
                                          
                                                b)
                                             
                                             
                                                Rastlinolekárske osvedčenia pre tieto rastliny zahŕňajú pod položkou „Dodatočné vyhlásenie“:
                                                
                                                            i)
                                                         
                                                         
                                                            toto vyhlásenie: „Táto zásielka je v súlade s vykonávacím nariadením (EÚ) 2020/1213.“;
                                                         
                                                      
                                                            ii)
                                                         
                                                         
                                                            špecifikáciu registrovaných výrobných prevádzok.“
                                                         
                                                      
                                          
                              
                                    „Nerium oleander L., najviac štvorročné rastliny určené na výsadbu.
                                 
                                 
                                    ex 0602 90 45 
                                    ex 0602 90 46 
                                    ex 0602 90 47 
                                    ex 0602 90 70 
                                    ex 0602 90 91 
                                 
                                 
                                    Turecko
                                 
                                 
                                    
                                                a)
                                             
                                             
                                                Úradné potvrdenie, že:
                                                
                                                            i)
                                                         
                                                         
                                                            rastliny sú bez výskytu škodcu Phenacoccus solenopsis;
                                                         
                                                      
                                                            ii)
                                                         
                                                         
                                                            počas úradných kontrol vykonávaných vo vhodných časoch sa zistilo, že výrobná prevádzka je od začiatku výrobného cyklu rastlín bez výskytu škodcu Phenacoccus solenopsis, a
                                                         
                                                      
                                                            iii)
                                                         
                                                         
                                                            bezprostredne pred vývozom boli zásielky rastlín podrobené úradnej kontrole zameranej na zistenie prítomnosti škodcu Phenacoccus solenopsis a veľkosť vzorky určenej na kontrolu bola taká, aby umožňovala detekciu aspoň 1 % miery zamorenia s úrovňou spoľahlivosti 99 %.
                                                         
                                                      
                                          
                                                b)
                                             
                                             
                                                Rastlinolekárske osvedčenia pre tieto rastliny zahŕňajú pod položkou „Dodatočné vyhlásenie“:
                                                
                                                            i)
                                                         
                                                         
                                                            toto vyhlásenie: „Táto zásielka je v súlade s vykonávacím nariadením (EÚ) 2020/1213.“;
                                                         
                                                      
                                                            ii)
                                                         
                                                         
                                                            špecifikáciu registrovaných výrobných prevádzok.“
                                                         
                                                      
                                          
                              
                  
                        2.
                     
                     
                        Za položku týkajúcu sa „Robinia pseudoacacia, dormantné vrúbľovance s obnaženými koreňmi určené na výsadbu s maximálnym priemerom 2,5 cm“ sa vkladá táto položka:
                        
                                    Rastliny, rastlinné produkty alebo iné predmety
                                 
                                 
                                    Číselný znak KN
                                 
                                 
                                    Tretie krajiny pôvodu
                                 
                                 
                                    Opatrenia
                                 
                              
                                    „Robinia pseudoacacia L., najviac sedemročné rastliny určené na výsadbu s maximálnym priemerom 25 cm.
                                 
                                 
                                    ex 0602 90 41 
                                    ex 0602 90 45 
                                    ex 0602 90 46 
                                    ex 0602 90 48 
                                 
                                 
                                    Turecko
                                 
                                 
                                    
                                                a)
                                             
                                             
                                                Úradné potvrdenie, že:
                                                
                                                            i)
                                                         
                                                         
                                                            rastliny sú bez výskytu škodcu Pochazia shantungensis;
                                                         
                                                      
                                                            ii)
                                                         
                                                         
                                                            počas úradných kontrol vykonávaných vo vhodných časoch sa zistilo, že výrobná prevádzka je od začiatku výrobného cyklu rastlín bez výskytu škodcu Pochazia shantungensis, a
                                                         
                                                      
                                                            iii)
                                                         
                                                         
                                                            bezprostredne pred vývozom boli zásielky rastlín podrobené úradnej kontrole zameranej na zistenie prítomnosti škodcu Pochazia shantungensis a veľkosť vzorky určenej na kontrolu bola taká, aby umožňovala detekciu aspoň 1 % miery zamorenia s úrovňou spoľahlivosti 99 % v prípade každého škodcu.
                                                         
                                                      
                                          
                                                b)
                                             
                                             
                                                Rastlinolekárske osvedčenia pre tieto rastliny zahŕňajú pod položkou „Dodatočné vyhlásenie“:
                                                
                                                            i)
                                                         
                                                         
                                                            toto vyhlásenie: „Táto zásielka je v súlade s vykonávacím nariadením (EÚ) 2020/1213.“;
                                                         
                                                      
                                                            ii)
                                                         
                                                         
                                                            špecifikáciu registrovaných výrobných prevádzok.“